ועדת הפנים ואיכות הסביבה, כנסת 18, פרוטוקול מספר 370, 2011-03-28 00:00

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר-היום: הצעת חוק לתיקון פקודת בתי הסוהר (הגבלת ביקור אסיר ביטחוני), התש"ע-2010.

דוד אזולאי: הצעת החוק הזאת יזומה על-ידי 5 חברי כנסת, שמצטרפים אליהם חברי כנסת נוספים.

דוד אזולאי: חברי הכנסת היוזמים הם: דני דנון, יריב לוין, מרינה סולודקין ואריה אלדד.

דוד אזולאי: אלה הם החברים היוזמים של הצעת החוק.

דוד אזולאי: אני מבקש מחברי הכנסת להציג.

דוד אזולאי: חבר הכנסת דני דנון לא נמצא פה.

דוד אזולאי: חבר הכנסת יריב לוין, בבקשה תציג את הצעת החוק שלך.

יריב לוין: תודה, אדוני היושב ראש.

יריב לוין: הצעת החוק היא ביוזמה משותפת עם חבר הכנסת יואל חסון ומשה (מוץ) מטלון.

יריב לוין: בפתח הדברים, לפני שאתייחס להצעת החוק ברצוני לומר כמה דברים שאולי ייתרו את הצורך בכניסה לגוף ההצעה.

יריב לוין: ההצעה הזאת, כמו גם ההצעות האחרות של חבריי, כולן עוסקות במתן כלים לרשויות להגביל את התנאים שמהם נהנים היום אסירים ביטחוניים, אסירי החמאס.

יריב לוין: ההצעות האלה קושרות בין התנאים שמהם נהנים אותם אסירים לבין התנאים שבהם מוחזקים אסירים או שבויים ישראליים בידי אותם ארגונים.

יריב לוין: הדבר תקף בעיקר כאשר מדובר באסירים ששחרורם נדרש על-ידי אותם ארגונים כתנאי לעסקת חליפין.

יריב לוין: המטרה היא כפולה: אחת, לעשות צדק, מתוך תפישה שלא יכול להיות שאותם אסירי חמאס, אותם רוצחים וטרוריסטים ייהנו מתנאים של 5 כוכבים בבתי הכלא, יקבלו לימודים חינם, יקבלו עיתונים, ביקורים, טלוויזיה, דברים שאין שום חובה לתת להם על-פי כל אמנה ועל פי כל כלל או שום דין, כאשר בה בשעה חייל שלנו נמצא ומוחזק בתנאים שבהם הוא מוחזק.

יריב לוין: יש לה תכלית נוספת והיא לגרום למצב שיתמרץ את ארגוני הטרור לקדם את עסקאות החילופין מתוך הבנה שכאשר הלחץ על אסירים יהיה כבד יותר, כאשר התנאים שלהם יהיו פחות טובים, יבוא לחץ מצידם ומצד משפחותיהם על ארגוני הטרור לקדם את העסקאות.

יריב לוין: אנחנו רואים שבתנאי הלוקסוס שבהם הם מוחזקים, לארגוני הטרור לא בוער שום דבר.

יריב לוין: זאת היתה תכלית כל ההצעות שמוגשות.

יריב לוין: חלק גדול מההצעות הוגשו כבר בתחילת הקדנציה הזאת.

יריב לוין: לאחר דין ודברים שהיה לנו עם הממשלה, בסופו של דבר התאפשר לנו להעביר את ההצעות האלה בקריאה טרומית בתמיכת הממשלה ובהתניה שהסכמנו לה.

יריב לוין: אני יכול לומר בשם עצמי שאני מחויב להתניה הזאת לחלוטין.

יריב לוין: הסכמנו לא לקדם את ההצעות ללא הסכמה של הממשלה.

יריב לוין: יחד עם זאת, אני מוכרח לומר, אדוני היושב ראש, שכאשר מגיעים להסכמה כזאת, היא מבוססת על ההנחה שהממשלה באמת תבחן את הדברים מעת לעת ותבוא מתוך גישה לקדם את הדברים ולא לנצל את ההסכמה הזאת והלכה למעשה למנוע את קידום החוק הזה ואת החקיקה שלו.

יריב לוין: אנחנו בהחלט חיים בתחושה – בעניין הזה אני יכול לומר, אדוני היושב ראש, שפניתי בכתב וגם בעל-פה כמה וכמה פעמים מאז שעבר החוק בקריאה טרומית ולא קיבלתי שום מענה לפניות שלי, לא בכתב ולא בעל-פה ולא בשום דרך אחרת.

יריב לוין: פניתי לממשלה ולגורמים הנוגעים בדבר לממשלה, לשרים הנוגעים בדבר ולא קיבלתי תשובה בכלל.

יריב לוין: אפילו לא קיבלתי את הפתק שאומר: "קיבלנו את מכתבך" לא קיבלתי וזה נוטע בהחלט את התחושה שהממשלה איננה באמת נדרשת לנושא, בוחנת אותו מעת לעת ומתייחס באופן רציני להסכמה ולהבנה שהיתה שלא נקדם דבר - - -

דוד אזולאי: אולי נציגי האופוזיציה קיבלו תשובה?

אריה אלדד: קיבלו מריחה.

יריב לוין: לכן, אני מוכרח לומר שאני מוצא את עצמי במצב לא פשוט.

יריב לוין: אני, אדוני היושב ראש, אעמוד בהתחייבות שלי ולא אבקש ממך, כפי שלא ביקשתי עד היום, לקדם את החוק בשום דרך.

יריב לוין: מצד שני, אני חושב שהכרחי לקדם את החוק באופן מיידי וראוי ונכון שהממשלה תבוא ותיתן כאן הסבר מדוע היא לא נדרשת לעניין הזה ומתי אנחנו צפויים לקבל תשובה שתאפשר לנו להשלים את התהלך החיוני הזה?

דוד אזולאי: חבר הכנסת דני דנון, בבקשה.

דני דנון: תודה אדוני היושב ראש.

דני דנון: סיירתי עם ועדת הפנים המכובדת בכלא גלבוע לפני כחודש ימים.

דני דנון: את הפארסה שראינו שם חייבים להפסיק היום.

דני דנון: ראינו אסירים ביטחוניים חיים בתנאי חממה, עם שמיכות פוך שמביאים מהבית, בלי מדים, גישה חופשית לקנטינה, מקבלים ביקורים באופן תדיר.

דני דנון: לכן, אדוני היושב ראש, אנחנו חייבים היום לקדם את ההצעה הזאת ולשים סוף לפארסה הזאת.

דני דנון: לחבריי אני רוצה לומר שדיברנו בעבר עם ראש הממשלה והסכמנו להשהות את קידום ההצעה והעברנו אותה בקריאה טרומית.

דני דנון: לכן אני חושב שנכון יהיה היום לאחד את כל ההצעות האלה, להעביר מסר שאנחנו מטפלים בנושא הזה, לקבוע מועד לפני חג הפסח הקרוב שבו הוועדה תכין את החוקים יחדיו לקריאה ראשונה ולהתקדם בנושא.

דני דנון: אם עד אז יבואו נציגי הממשלה, או אנשים האמונים על המשא ומתן ויודעים לפנות אלינו וגם אל כבודו, ויראו שיש התקדמות - זאת הצעת החוק הראשונה שהנחתי בכנסת, אדוני היושב ראש.

דני דנון: זאת הצעה שהנחתי על שולחנה של הכנסת וכל הזמן אומרים שזה רגיש, יש משא ומתן.

דני דנון: עוברים ימים, שבועות ושנים.

דני דנון: אם יהיה משא ומתן אנחנו מספיק אחראים לעכב את ההתקדמות.

דני דנון: מהלך כזה שלנו יעביר מסר שאנחנו רציניים בנושא הזה.

דני דנון: את החגיגה – אין מילה אחרת, אדוני היושב ראש, חגיגה.

דני דנון: את החגיגה בבתי הסוהר אנחנו רוצים להפסיק.

דוד אזולאי: אני בהחלט מכיר את הנושא שאדוני מדבר עליו.

דוד אזולאי: אנחנו היינו באותו ביקור ואכן אני רוצה לאשר את הדברים.

דוד אזולאי: מה שראינו אצל האסירים הביטחוניים לא רואים אצל האסירים היהודיים.

מרינה סולודקין: זאת בושה.

דוד אזולאי: למשל, מוצרי מזון שמגיעים בצורה מאורגנת במשאיות אך ורק לטובת האסירים הביטחוניים.

יעקב כץ: הם דתיים, זה בהכשרת הבג"צ.

דוד אזולאי: אני אומר לך שהייתי המום.

דוד אזולאי: אמנם אני מכיר את שירות בתי הסוהר אבל אני מודה שבעניין הזה, בשבילי זה היה חידוש לראות איך מביאים לאסירים הביטחוניים ממש כמויות אדירות של ירקות וכל מיני דברים אחרים.

דוד אזולאי: אני לא מבין למה הם צריכים להגיע במיוחד במארזים מיוחדים.

דוד אזולאי: נעשית חלוקה בתוך תאי בית הסוהר, בינם לבין עצמם.

דוד אזולאי: מחלקים להם שמיכות, כמו שאמר חברי דני דנון.

דוד אזולאי: לא פעם נתקלתי במצב שפניתי וביקשתי להביא שמיכה לאסיר אחר שהוא לא אסיר ביטחוני ונתקלנו בסירוב בטענה שלשב"ס יש מצעים ואותם יהודים לא זכו וקיבלו אך ורק את המצעים שהשב"ס מציע להם.

דוד אזולאי: אני חושב שבאמת הגיע הזמן לעשות סדר בנושא הזה ולהפסיק את ההפקרות הזאת.

דוד אזולאי: חברת הכנסת מרינה סולודקין, בבקשה.

מרינה סולודקין: אדוני היושב ראש.

מרינה סולודקין: הגשתי בכנסת הקודמת את הצעת חוק שחרור שבויים וחטופים יחד עם חברי שעכשיו הוא שר, יולי אדלשטיין.

מרינה סולודקין: חשבתי שממשלה שקוראת לעצמה לאומית יכולה להעביר את החוק הזה מכיוון שזה כלי של דמוקרטיה מתגוננת.

מרינה סולודקין: זה מאוד חשוב.

מרינה סולודקין: ההדדיות שאני מבקשת בחוק שלי זה דבר רציונאלי ואינטליגנטי.

מרינה סולודקין: לא יכול להיות שאסיר שלנו, גלעד שליט, ואם יש אחרים, יושב בבוקר בלי עיתונים, בלי ביקורים, בלי רפואה נורמאלית ואצלנו יש חגיגה של אסירים ביטחוניים.

מרינה סולודקין: כששמעתי את הנתונים לאחר הביקור שלכם הייתי מאוד מופתעת.

מרינה סולודקין: כדי שיביאו עיתונים בשפה הרוסית שמתפרסמים במדינת ישראל, אני צריכה להתחנן בפני מנהלי בתי הכלא וזאת לאסירים לא ביטחוניים.

מרינה סולודקין: שם מקבלים את העיתונות בשפה הערבית ולא רק עיתונות שמפורסמת בארץ.

מרינה סולודקין: אני אומרת שלפחות תהיה הדדיות.

מרינה סולודקין: אני חושבת שאנחנו ישבנו בחיבוק ידיים מפני שהאמנו שלממשלה יש רצינות בנושא זה.

מרינה סולודקין: אבל עכשיו אני חושב שאנחנו צריכים קודם כל לבקש שיהיה איחוד של החוקים שלי ושל חברי.

מרינה סולודקין: אם בהתחלת מושב הקיץ לא נראה שהממשלה הולכת לקראתנו – אני לא רוצה להשתמש במילים מכובסות אבל זה חוק שיש לו רציונאל.

מרינה סולודקין: אם זה לא הולך, אז לפחות נעביר בקריאה ראשונה כי לכנסת הבאה החוק צריך להגיע אחרי קריאה ראשונה.

מרינה סולודקין: בושה וחרפה שמנהיגים של הממשלה לא מבינים את זה.

מרינה סולודקין: אני לא השתמשתי ביחסים שלי בממשלה אבל אני אשתמש בשר יולי אדלשטיין שאיתו הגשתי את הצעת החוק הזאת בכנסת הקודמת.

דוד אזולאי: תודה רבה לחברת הכנסת מרינה סולודקין.

דני דנון: אדוני היושב ראש.

דני דנון: קיבלתי טלפון מצבי שליט, סבו של גלעד.

דני דנון: הוא ביקש שלא נקרא לחוק הזה "חוק שליט".

דני דנון: הוא גם ביקש שהיישום של החוק יהיה רק לאחר שחרורו של גלעד שליט.

דני דנון: אנחנו כרגע לא נמצאים שם אלא לקראת ק ריאה ראשונה אבל אלה שתי בקשות שהוא ביקש להעביר לוועדה.

דני דנון: דיברתי עם אנשים אחרים ממשפחת שליט והם ביקשו ממני להעביר את המידע הזה.

דוד אזולאי: חבר הכנסת אריה אלדד, בבקשה.

אריה אלדד: תודה אדוני היושב ראש.

אריה אלדד: הגשתי את החוק הזה בכנסת ה-17 והוא עבר בקריאה טרומית ועבר לוועדת החוץ והביטחון ושם היתה קבורתו כי חבר הכנסת צחי הנגבי, על פי בקשת הממשלה, הכניס אותו לפריזר.

אריה אלדד: שבתי והגשתי את החוק הזה בכנסת ה-18.

אריה אלדד: הוא עלה להצבעה והוא נפל.

אריה אלדד: זאת הפעם השלישית שאני מעלה את החוק הזה.

אריה אלדד: כל פעם יש לחץ מצד הממשלה, בפגישות פורמאליות ולא פורמאליות, פגישות שהתקיימו ופגישות שלא התקיימו: דווקא עכשיו אל תעשו את זה, עכשיו התקופה רגישה, עכשיו התקופה עוד פעם רגישה, עכשיו התקופה מאוד רגישה, עכשיו התקופה גם כן מאוד רגישה.

אריה אלדד: אני מזכיר לחברים את פרשת פולארד.

אריה אלדד: 25 שנה אמרו לנו: אנחנו מטפלים בזה בשקט, צריך לטפל בזה בשקט.

דני דנון: גם רון ארד.

אריה אלדד: נכון.

אריה אלדד: הנימוק של תקופה רגישה ושמטפלים בשקט יכול להימדד במבחן תוצאה.

אריה אלדד: כאשר במבחן התוצאה הטיפול הממשלתי נכשל צריך לטפל ברעש.

אריה אלדד: לכן אני חושב שלחוק הזה יש חשיבות עצומה.

אריה אלדד: אנחנו קיבלנו על עצמנו לא לקדם אותו מעבר לטרומית, אבל איש מאיתנו לא הבין שהממשלה משתמשת בזה כדי להדוף את הלחץ הציבורי ואת הלחץ הפרלמנטרי כי הגישו חברי כנסת מהאופוזיציה מהקואליציה, אז במקום להתמודד איתנו, אמרו: הנה אנחנו מקבלים את ההצעה וקברו אותה בהסכמה שלנו שלא לקדם אותה.

אריה אלדד: הכול במבחן הסבירות ואין סבירות לא לקדם חוק שנה.

אריה אלדד: אם הם היו מספיק אמיצים כדי להחליט שלא רוצים את החוק, היו מגייסים את הכנסת עוד פעם כדי להצביע נגדו.

אריה אלדד: אם הצביעו בעדו כדי לא להעביר אותו, זה לא קביל במבחן פרלמנטרי, במבחן סבירות.

אריה אלדד: לכן אני מברך על ההצעה לאחד את החוקים ואז לדון בזה אחרי הפגרה ולבקש תשובה מהממשלה מדוע הם מחלטים להמשיך בהתנגדות שלהם לקידום החוק.

דוד אזולאי: אני רוצה להגיד לכם שאני באמת מתפלא על הממשלה.

דוד אזולאי: מצד אחד, היא נתנה אישור להעביר את הצעות החוק האלה בקריאה טרומית.

דוד אזולאי: מצד שני, גם אתם וגם אני נדרשים לא לקדם את החקיקה הזאת.

דוד אזולאי: אני חושב שבעניין הזה הממשלה צריכה להגיד אמירה.

דוד אזולאי: אם הם מסכימים, אז תנו להתקדם.

דוד אזולאי: אם הם לא מסכימים, יש את הרוב הדרוש ואפשר להפיל את זה.

דוד אזולאי: מה יותר פשוט מזה?

דוד אזולאי: אנחנו יודעים לעשות את זה.

דוד אזולאי: הנושא הזה לפלא בעיניי.

דוד אזולאי: ההתנהלות הזאת של הממשלה אינה ראויה.

דוד אזולאי: הממשלה צריכה לקבל החלטה אמיצה ולהגיד אם היא בעד או נגד החוק.

דוד אזולאי: לצערי הרב זה לא המצב הקיים כרגע וחבל שכך.

דוד אזולאי: חבר הכנסת יעקב כץ, בבקשה.

יעקב כץ: תודה אדוני היושב ראש.

יעקב כץ: אני אומר קצת דברים חריפים.

יעקב כץ: קודם כל ידידינו מהליכוד וחברינו מהאופוזיציה, אני רוצה לומר שאני נגד שחרורם של מחבלים רוצחים בשום תנאי.

יעקב כץ: אני לא אתפלא אם יתברר שאחרי שתיתפס חוליית המחבלים שביצעה את הרצח באיתמר, שלא מדובר, לפחות חלק מהם, במי ששוחררו לאחרונה או לפני לאחרונה או בשנים האחרונות מהכלא הישראלי.

יעקב כץ: אנחנו צריכים לאמץ את השיטה האמריקאית.

יעקב כץ: אנחנו לומדים כל-כך הרבה דברים מהאמריקאים והתרבות המערבית נישאת בפי כל.

יעקב כץ: צריך ללמוד מהאמריקאים את שיטתם לגבי ארגוני טרור.

יעקב כץ: מדינת ישראל היתה צריכה להודיע שהיא עם ארגון טרור לא מנהלת משא ומתן גם אם יש שבוי שלנו שנמצא שם.

יעקב כץ: היא צריכה לדאוג שארגון הטרור יזחל על ארבע ויתחנן על נפשו על מנת למסור את השבוי שנמצא אצלו.

יעקב כץ: הדבר הזה יכול היה להיות רק אם מדינת ישראל – מי שמרחם על אכזרים סופו שמתאכזר לרחמנים.

יעקב כץ: מי שמרחם על המחבלים, מי שמעז בדעתו לתלות את העסקה הזאת - - - אני מסכים עם משפחת שליט שהחוק הזה הוא לא חוק שליט והחוק הזה הוא לא חוק שקשור לשחרורו ולכן הוא גם לא צריך להיות תלוי בהגשתו ברצונה של משפחת שליט.

יעקב כץ: החוק הזה צריך להבהיר שמדינת ישראל צריכה להכביד, להקשות ולמרר את החיים לרוצחים הנתעבים שמודיעים כבר היום שכשיצאו מהכלא הם יעסקו באותה מלאכה כפי שחבריהם עשו בעבר.

יעקב כץ: לכן, כיוון שהמודל האמריקאי הוא מודל שעומד לפתחנו, ואנחנו כל-כך הרבה לומדים מהאמריקאים, אני מציע לאמץ את השיטה האמריקאית.

יעקב כץ: לארצות הברית של אמריקה יש שבויים שנמצאים בידי הטליבאן, בידי אל קעידה.

יעקב כץ: היא לא מנהלת משא ומתן על עתיד תושביה אפילו בנקודה אחת.

יעקב כץ: גם אותו אובמה, נשיא ארצות הברית, שחרט על דגלו, בין היתר, את הכיוון הליבראלי ודיבר על גואנטנמו והבטיח כל מיני הבטחות, בפועל הוא כבר נלחם כנגד מדינה שלישית כמו לוב.

יעקב כץ: בפועל הוא לא עשה שום פעולה שמשחררת את המרצחים שהיו באל קעידה.

יעקב כץ: לכן אני תובע מידידי אריה אלדד, שהוא מנוסה בתחום הזה של החקיקה, לבוא עם חקיקה מחודשת בתחום הזה, במידה ואנשי הליכוד שהיו שותפים לחוק לא יתנו יד לדבר הזה.

יעקב כץ: עם ישראל כולו יעמוד איתן אחרי רצון חד משמעי.

יעקב כץ: מי יודע, אגב, מה הם מבריחים דרך העגבניות, השמיכות והירקות?

יעקב כץ: בזמן שדנים בנתניהו ב-5 כוכבים פלוס שהוא נסע לאמריקה, צריך לראות איך מדינת ישראל נותנת יד חופשית ומלון 5 כוכבים.

יעקב כץ: בימים שהסופר עמוס עוז, לבושתנו ולחרפתה של מדינת ישראל, לרוצח של יהודים - אני לא יודע אם עמוס עוז ביקר את המשפחות של היהודים שנרצחו על-ידי ברגותי.

יעקב כץ: 5 מאסרי עולם על רצח של יהודים רבים.

יעקב כץ: עמוס עוז שכותב מכתב ברכה ותודה ואהבה לרוצח של יהודים.

יעקב כץ: הוא לא יעשה את זה לרוצח של יצחק רבין כי זה רוצח של יצחק רבין, יש דם כחול.

יעקב כץ: אבל, עם רוצח שרצח יהודים, הוא כותב לו מכתב ברכה.

יעקב כץ: זאת המדיניות של התקשרות הישראלית, של התרבות הישראלית, התרבות המקולקלת.

יעקב כץ: לא פלא שאנחנו נראים בעינינו כחגבים וכן היינו בעיניהם.

דוד אזולאי: תודה רבה, אדוני.

דוד אזולאי: נציג הממשלה, אני מבקש לדעת מה עמדתכם בנושא הזה.

דוד אזולאי: אני שואל ומחדד את השאלה: אם הממשלה מתנגדת למה לא להצביע ולהפיל את החוק ובזה זה נגמר?

דוד אזולאי: אם הממשלה תומכת, למה לא לאפשר את קידומו של החוק?

נעמה פויכטונגר: אני ממשרד המשפטים.

נעמה פויכטונגר: אני רוצה להתייחס לאופן שבו הוצגו הדברים.

נעמה פויכטונגר: הוזכר פה וזה נכון, שהחלטת ועדת השרים היתה לתמוך בהצעות החוק האלה בקריאה טרומית בתנאי שחברי הכנסת המציעים יתחייבו בכתב שלא לקדם את הליכי החקיקה אלא בהסכמת ראש הממשלה ושורה של שרים נוספים שנזכרים.

נעמה פויכטונגר: נדמה לי שכל מי שיושב כאן שותף בתקווה להביא לשחרורו של כל מי שנמצא בידיו של האויב.

נעמה פויכטונגר: ההתלבטות והדילמה היא מהם הכלים הנכונים להשיג את המטרה הזאת.

נעמה פויכטונגר: מה שהוצג פה, לפי דעתי בצורה לא מדויקת, זאת ההנחה כאילו שהסכמת ממשלה פירושה, או שהממשלה תיישר קו מילה במילה עם הצעות החוק כפי שהן הוצעו, או שאף אחד באמת לא מחויב בעצם להסכמה.

נעמה פויכטונגר: זה לא נכון שהממשלה לא עשתה כלום.

נעמה פויכטונגר: אגב, לא ראיתי פניות שהגיעו לחברי הממשלה, אני מניחה שהם הופנו לדרגים בכירים יותר ממני.

יריב לוין: פניות רבות ואף תשובה.

נעמה פויכטונגר: אני מצטערת על זה.

נעמה פויכטונגר: זה לא נכון שהממשלה לא עשתה פעולות בנושא הזה, בין היתר בעקבות הצעות החוק האלה ועוד לפני כן, לפי מיטב ידיעתי, נעשו כמה סוגים של פעולות.

נעמה פויכטונגר: הוחלט על קידומן של שתי הצעות חוק ממשלתיות שהן בהחלט עולות בקנה אחד עם חלק ממה שמוצע כ אן.

אריה אלדד: סליחה, אני מוכרח להתפרץ.

אריה אלדד: שאלתי איך הכבידו בכל זאת את העול עליהם?

אריה אלדד: אמרו לי שצמצמו את מספר ערוצי הטלוויזיה שהם יכולים לראות.

אריה אלדד: זאת אמרו לי כהיי לישנא בדיוק.

דני דנון: אני לא בטוח.

דני דנון: כשאנחנו היינו שם הם ראו אל ג'זירה, אל ערבייה ואל חורא.

אריה אלדד: זה במסגרת מה שמותר להם, אבל צמצמו להם.

נעמה פויכטונגר: הדבר השני שנעשה הוא הקמה של צוות בראשות נציב שב"ס שבחן את האפשרות לצמצם הרבה מאוד מההטבות או להכביד את תנאי המאסר בהיבטים מסוימים.

נעמה פויכטונגר: חבל ששב"ס לא פה אבל אני מניחה שהמשרד לביטחון פנים יוכל להציג טוב ממני את מה שנעשה.

דוד אזולאי: הם הוזמנו והתנצלו באמצעות עוזר השר.

דוד אזולאי: הם לא באים היום כי הם לא רואים עצמם רלוונטיים לדיון היום.

דוד אזולאי: נכון?

דוד אזולאי: דיברתי לעוזר השר.

דני דנון: הם מאוד רלוונטיים.

דני דנון: הם המכשול בחקיקה הזאת.

דני דנון: אני רוצה לשאול את היועץ המשפטי של משרד הפנים לגבי הצעת החוק של מניעת ביקורים לאסירים ביטחוניים החברים בחמאס.

דני דנון: בכמה אנשים מדובר?

דני דנון: הרי מדובר על יהודה ושומרון כי מרצועת עזה אין להם ביקורים.

יואל הדר: אין לי מידע.

יואל הדר: לא נדרשתי להכין ולא בדקתי.

יריב לוין: לאן הולכים מפה?

דני דנון: אדוני היושב ראש, אני מציע שנתקדם.

דוד אזולאי: אני מבקש לדעת.

דוד אזולאי: גברתי אמרה קודם שנעשו כמה פעולות כדי להקשות על האסירים הביטחוניים.

דוד אזולאי: כוועדה, אנחנו יכולים לקבל פירוט הדברים שבהם היקשו על האסירים הביטחוניים?

נעמה פויכטונגר: ברצון רק שזה בתחום אחריותו של שב"ס.

נעמה פויכטונגר: אין לי מספיק ידע מפורט.

דוד אזולאי: יושב פה היועץ המשפטי של המשרד לביטחון פנים.

דוד אזולאי: אמנם הוא לא היועץ המשפטי של השב"ס אבל הוא מכיר את המערכת הזאת, אני מבקש לקבל רשימה אלו אמצעים הוחמרו כנגד האסירים הביטחוניים.

יואל הדר: אנחנו נפנה לשב"ס כדי לקבל את הנתונים.

יואל הדר: השב"ס לא הגיעו היום.

דוד אזולאי: בכל אופן, אני מבקש לקבל פירוט בכתב של כל האמצעים שהוחמרו על האסירים הביטחוניים.

דוד אזולאי: רבותיי, אני רוצה להמשיך את הדיון.

דוד אזולאי: על-פי בקשתם של מספר חברי כנסת אני אנקוט בהליך טכני והוא איחוד כל ההצעות.

דוד אזולאי: יש פה 4 הצעות ואנחנו נאחד אותן.

דוד אזולאי: אני מודיע מראש, אני לא יודע מי החליט או מי אמר שזה ייקרא הצעת חוק שלי.

דוד אזולאי: לא היה ולא נברא ולא נעשה את זה בשום אופן.

דוד אזולאי: שיהיה ברור.

דוד אזולאי: שנית, אני חושב שמציעי החוק לא מקדמים את החוק הזה, בהקשר למה שקורה אצל שליט.

דוד אזולאי: אנחנו בהחלט מפרידים.

דוד אזולאי: זאת יוזמה פרטית של חברי כנסת שביקשו וזאת זכותם, להקשות על האסירים הביטחוניים.

דוד אזולאי: מבחינתם התחושה היא שאנשים זוכים לכל מיני פריבילגיות ומבקשים להפסיק את ההפקרות הזאת.

דוד אזולאי: זה הכול.

דוד אזולאי: מעבר לכך אני לא רואה שום שייכות למצבו או שחרורו של גלעד שליט, שבאמת כולנו תפילה ומקווים שבעזרת השם יחזור לביתו ב קרוב.

דוד אזולאי: האם יש התנגדות למציעים לאחד את הצעת החוק.

עידו בן יצחק: לפי סעיף 140.

דוד אזולאי: לפי סעיף 140 לתקנון הכנסת אנחנו מאחדים את כל ההצעות החוק הללו.

דוד אזולאי: בדיון הבא נדון בהצעת חוק אחת מאוחדת שתנוסח על-ידי הצוות המשפטי של הוועדה.

דוד אזולאי: אנחנו כוועדה נמשיך ונעקוב אחר ההתפתחויות.

דוד אזולאי: אני דורש מהממשלה לקבל הנחיות איך להתקדם עם החקיקה הזאת.

דוד אזולאי: אני מבקש מנציגי הממשלה, שהיוזמים ייפגשו עם נציג הממשלה ממשרד המשפטים או מהמשרד לביטחון פנים.

דוד אזולאי: תיפגשו איתם ותסבירו להם כדי שידעו אחת ולתמיד.

דוד אזולאי: אני נמצא בלחצים כי אני הדרש מידי פעם להעלות את הנושא הזה.

דוד אזולאי: מי מנציגי הממשלה לוקח על עצמו לקיים את המפגש הזה?

דוד אזולאי: כולם יחד עם נציג ממשלה אחד.

יואל הדר: אדוני, אם אפשר במקרה החריג הזה, שכבודו יפנה למזכיר הממשלה.

יואל הדר: אנחנו לא סתם נמצאים פה במצב קשה מהרגיל כי יש לזה אלמנטים נוספים.

דוד אזולאי: יואל, קיבלתי את ההצעה שלך.

דוד אזולאי: חבריי, אנחנו נפנה למזכיר הממשלה ונבקש ממנו לזמן אתכם לדיון כדי לקבוע את המשך החקיקה של החוק הזה.

יעקב כץ: אולי אפשר לבקש לאמץ את ההתנהגות האמריקאית, שישראל תלמד גם ממנה.

דוד אזולאי: איך אומרים?

דוד אזולאי: יש לנו דרכים משלנו ואנחנו לא צריכים לחקות אף אחד.

יעקב כץ: את "האח הגדול" למדנו, הישרדות למדנו, ג'ון ויין למדנו, סרטים למדנו.

יעקב כץ: אנחנו לומדים מהדמוקרטיה הגדולה, גם הדולר כל-כך אהוב עלינו.

יעקב כץ: אולי גם את המדיניות נגד טרוריסטים נלמד.

דוד אזולאי: אני מאוד משתדל לא לחקות את האמריקאים.

יריב לוין: אני מסתפק בשלב זה בכמה יחידות דיור.

דוד אזולאי: הכנסת יוצאת כרגע לפגרה.

דוד אזולאי: מייד במושב הקיץ, אם לא תתקבל החלטה ולא יגיעו להבנות, לא תהיה לי ברירה אלא להמשיך את הדיון על הצעת החוק המאוחדת.

דוד אזולאי: אני פונה ומבקש מהממשלה לקבל החלטה בעניין הזה, איך מתקדמים בחקיקה.

דוד אזולאי: אני חושב שבזה ענינו על הצורך.

דוד אזולאי: תודה רבה, הישיבה נעולה.